JY LEES NOU HG gesels met oud-Cheetah wat Macron takel oor burgerskap
Maks ontmoet die Franse President Emmanuel Macron.
Die voormalige Cheetahs-rugbyspeler Maks van Dyk het onlangs die rugbywêreld aan die gons gehad met sy interaksie met die Franse president, Emmanuel Macron.
Spelers van die rugbyklubs Toulouse en Clermont in Frankryk het voor die Top-14-eindstryd gereedgestaan om die Franse hoogwaardigheidsbekleërs, insluitend Macron, te ontmoet. Maks, wat tans vir Toulouse uitdraf, het toe sy carpe diem-oomblik ten volle benut.
Terwyl dié 27-jarige loskopstut die president se hand skud, het hy impulsief besluit om Macron op 'n tong-in-die-kies-wyse vir burgerskap te nader. "Ek is baie trots om in Frankryk te woon. Kan ek asseblief Franse burgerskap kry," het Maks teenoor Frankryk se Nommer Een kwytgeraak.
?????? Pour une fois d'accord avec #Macron... et ils ont bien répété!
- "Je peux avoir la nationalité française, s'il vous plaît ?", a lancé le rugbyman sud-africain Maks Van Dyk à Emmanuel Macron, lors de la finale du Top 14!
- "Banco, très bien. On lance la procédure...." pic.twitter.com/rhvqAmmlEU
Sy spanmaat Romain Ntamack het later in die kuberruim die gek geskeer en 'n foto gedeel van Maks met 'n Franse paspoort in die hand. "Hy het dit gekry, dankie daarvoor Emmanuel Macron," het hy by die foto geskryf.
Il l'a eu, merci pour lui. @EmmanuelMacron @maksvandyk ???? @StadeToulousain pic.twitter.com/8edd0Ruq9H
Maks, wat sedert 2016 in Frankryk woon, vertel aan Huisgenoot dat daar wel waarheid in sy grap is.
"Ek het in Augustus verlede jaar die proses [om Franse burgerskap] begin. Maar toe het ek komplikasies met die binnelandse sake hierbo gehad," vertel hy.
"En toe besluit ek in die oomblik om die Franse president te nader – wie beter as hy om vir my burgerskap te gee?" lag Maks.
Die president se reaksie was glo "baie positief".
"Hy het gesê: 'Bravo! Ja, ons kan die proses aan die gang sit,'" sê hy.
"As jy ná twee jaar 'n Franse span op 'n hoë vlak verteenwoordig en iets vir hul beeld beteken, kom jy in aanmerking vir burgerskap," vertel Maks.
Teen September sal hy ook kwalifiseer om vir die Franse nasionale rugbyspan, bekend as Les Blues, uit te draf.
En wil Maks die Franse nasionale span verteenwoordig?
"Absoluut ja!" antwoord hy sonder huiwering. "Ek het 'n groot honger om op die hoogste vlak vir Frankryk te speel."
Hannchen omhels Maks ná een van sy wedstryde vir Toulouse. Foto: Verskaf
Maks is veral ingenome met sy lewe in Toulouse, waar hy saam met sy verloofde, Hannchen Mielmann (26), woon. "Hier is baie om oor trots te wees – die ryk geskiedenis en heerlike kos."